ཚེ་རིང་དོན་གྲུབ་ཀྱི་བརྩམས་སྒྲུང་ཕལ་ཆེ་བར་ཡུལ་རྩེ་གཞུང་དང་མི་སྣ་ཨ་ལགས་འབྲོང་ལྟ་བུ་གཏན་འཇགས་ཡིན་པ་མ་ཟད།དོན་ཡང་སྤྱིར་ན་མདོ་སྨད་རྨ་ཆུའི་རྒྱུད་ཀྱི་འབྲོག་པའི་འཚོ་བ་དང་རྩ་ཐང་གི་གནས་ཚུལ་ཡིན་པ་གཞིར་བཅས།བོད་མི་རིགས་ཀྱི་འཚོ་གནས་དང་ལས་དང་།མདུན་ལམ་བཅས་ལ་ཞེ་གཏིང་ནས་མནོ་བསམ་གྱིས།བོད་སྤྱི་ཚོགས་དང་བོད་མིའི་སྲོལ་ངན་དང་ཚུལ་ངན།མི་འགྲིག་པ་དང་མི་འདང་བ།ཕན་མེད་ཀྱི་འདུ་ཤེས་རྙིང་པ་དང་ཡ་མཚན་གྱི་རང་གཤིས་ལ་སོགས་པར་ཐེ་ཚོམ་སྤུ་ཙམ་མེད་པར་བསམ་གཞིགས་དང་ཐེར་འདོན་བྱས་ཡོད་པ་དང་།ཚུལ་མིན་དང་དྲང་བདེན་མ་ཡིན་པའི་རིགས་མཐའ་དག་ལ་གདོང་གཏད་ནས་འཐབ་རྩོད་བྱ་དགོས་པའི་སྐུལ་མ་བྱས་ཡོད།དེ་ཡང་གཅེན་གཅུངདང་།ཡ་ང་བའི་སྐྱ་རེངསབཙུན་ཡགདགྲ་ཤ་ལེན་པལྟ་བུས་རྩྭ་ས་རྩོད་གླེང་དང་ནང་དམེ་ནང་འཁྲུག་གི་ཉེས་དམིགས་ཐེར་འདོན་གྱིས་རྩྭ་ས་ཆུང་ངུ་ཞིག་གི་དོན་དང་དོན་དག་ཕྲན་ཚེགས་ཤིག་གི་ཕྱིར་སྤུན་ཟླ་དང་སྤུན་ཉེ་ནང་ཁུལ་དུ་ཁྲག་སྦྱོར་གྱི་ལས་ལ་ཇི་མི་སྙམ་པར་འཇུག་པ་ནི་ཐབས་སྡུག་ཅི་འདྲ་ཞིག་ཡིན་པ་དྲན་སྐུལ་བྱས་ཡོད།དཔེར་ན།གཅེན་གཅུངདུ་ཕ་མའི་བཀའ་དྲིན་དང་ཕུ་བོའི་སྙོར་སྐྱོང་ལ་ཇི་མི་སྙམ་པར་ཁྱིམ་གཞིས་ཆུང་ཆུང་ཞིག་དང་རྩྭ་ས་ཆུང་ངུ་ཞིག་གི་དོན་དུ་གཅེན་གཅུང་གཉིས་ཕར་གསོད་ཚུར་གསོད་ཀྱིས་ང་མེད་ཁོ་མེད་ཀྱི་མཐའ་འབྲས་ངན་པའི་ལས་ལ་འཇུག་པ་མངོན་མཚོན་བྱས་ཡོད་པ་དང་།དགྲ་ཤ་ལེན་པརུ་ཕ་ཡི་དགྲ་ཤ་བུ་ཡིས་ལེན་པའི་བརྒྱུད་རིམ་ཞིག་དང་།དེ་ཡང་རྫོགས་མཐའ་མེད་པའི་ཤ་འཁོན་གྱི་བརྒྱུད་རིམ་ཞིག་ཡིན་པའི་ཐོག་ནས་བོད་མི་ནང་ཁུལ་རོ་སྐྱིན་ལེན་རེས་བྱེད་པའི་སྲོལ་ངན་དེ་ནི་མི་རིགས་ཕུང་ལ་སྦྱོར་བའི་བྱ་བ་ཐབས་སྡུག་ཞིག་ཡིན་པ་ལས་ཕོ་རྒོད་པོའི་འཇོན་ཐང་གང་ཡང་ཡིན་པའི་གནས་ལུགས་གསལ་སྟོན་བྱས་ཡོད།